**NOTA DE ARGUMENTARE**

 la proiectul

**REGULAMENTULUI**

**cu privire la activitatea logopedului în instituțiile de învățământ general**

Elaborarea proiectului Regulamentului cu privire la organizarea și desfășurarea activității logopedului în instituțiile de învățământ general este determinată și realizată în conformitate cu prevederile Codului educației al Republicii Moldova nr.152 din 17 iulie 2014, art. 33, p.(6) unde este stipulat că instituțiile de învățământ general asigură condiții și oferă servicii pentru copiii cu cerințe educaționale speciale, la fel și în art. 53, p.(3) a, b, și d baza care prevede că funcția de logoped este o funcție didactică, precum și în baza HG nr.732 din 16 septembrie 2013, cu privire la Centrul Republican de Asistenţă Psihopedagogică şi Serviciile raionale/municipale de asistenţă psihopedagogică.

**Principalele prevederi şi elemente**

Proiectul Regulamentului privind activitatea logopedului în instituțiile de învățământ general a fost structurat pe 4 capitole:

Capitolul I. **Dispoziții generale**

Capitolul II*.***Scopul și obiectivele activității logopedului în instituțiile de învățământ general**

Capitolul III.**Organizarea şi desfăşurarea activității logopedului în instituțiile de învățământ general**

Capitolul IV. **Dispoziții speciale**

**Elaboratorii proiectului**

Proiectul Regulamentului a fost elaborat de către Grupul de lucru instituit prin ... Grupul este compus din specialiști ai Centrului Republican de Asistență Psihopedagogică, specialiști din cadrul Serviciilor raionale/municipale de asistență psihopedagogică, mediul academic.

Varianta inițială a Proiectului de Regulament a fost prezentată în cadrul Atelierelor de dezbateri cu participarea specialiștilor logopezi din cadrul Servicilor raionale/municipale de asistență psihopedagogică (22 aprilie 2016,  *Dispoziția ME nr.163, din 15.04.2016,* 15 persoane), cu participarea consiliului metodic al logopezilor din m. Chișinău (07 mai 2016, 9 persoane), cu șefii Servicilor raionale/municipale de asistență psihopedagogică (04 mai 2016, 35 de persoane), cu logopezii școlari din 7 raioane din RM (iunie-iulie 2016, 50 de persoane). Proiectul Regulamentului a fost modificat conform tabelelor de divergențe completate în urma propunerilor din cadrul atelierelor de lucru. Varianta respectivă a fost prezentată în cadrul ședinței de lucru a Consiliului Consultativ pentru implementarea Programului de dezvoltare a educației incluzive în RM pentru anii 2011-2020 (21 octombrie 2016). În urma propunerilor din cadrul ședinței proiectul Regulamentului a fost modificat și completat. Varianta finală a proiectului Regulamentului a fost aprobată în cadrul ședinței de lucru al Consiliului de Administrare al Centrului Republican de Asistență Psihopedagogică (proces verbal nr. 11, din 05 decembrie 2016).

**Rezultatele scontate**

Implementarea Regulamentului va avea un impact direct asupra activității specialistului logoped, reglementându-i activitatea în cadrul instituției de învățământ general în calitate de personal didactic, asupra beneficiarilor activității logopedului, copiilor cu cerințe educaționale speciale, sub aspect recuperativ, educațional, dar și psihologic, social, cărora li se vor oferi drepturi şi şanse egale la dezvoltare și educație, și nu în ultimul rând, acest Regulament va avea un impact asupra sistemului educațional în ansamblu.

**Obiecțiile, recomandările pe marginea proiectului înaintate de către instituțiile interesate și reprezentanții societății civile, concluziile acestora**

În scopul respectării prevederilor Legii nr. 239 din 13 noiembrie 2008 privind transparența în procesul decizional, Proiectul a fost plasat pe pagina web particip.gov.md, la data de 06 februarie 2017.

**Ministru Corina Fusu**